DA Den Europæiske Unions Tidende CE 84/205

(2004/C 84 E/0250)

SKRIFTLIG FORESPØRGSEL P-0388/04

af Roberta Angelilli (UEN) til Kommissionen

(6. februar 2004)

Om: Stålværker i Terni — lukning af Thyssen-Krupps virksomhed

Det multinationale tyske selskab, Thyssen-Krupp Electrical Steel, der producerer magnetisk stål, har meddelt, at det har besluttet at indstille produktionen af magnetisk stål på virksomheden Ast i Terni.

Virksomheden, som i dag — fordi det er muligt at dele udgifterne til smelteudstyret med magnetsektoren — også producerer rustfrit stål, blev overtaget af Thyssen-Krupp for ca. tre år siden efter privatiseringen af det statslige selskab ILVA, som allerede havde været skyld i et kolossalt stort tab af arbejdspladser — fra omkring 7 000 til 3 000.

Som situationen ser ud i øjeblikket, ville indstillingen af ovennævnte produktion betyde afskedigelse af ca. 900 arbejdstagere, når medregnes såvel virksomhedens egne ansatte som ansatte på underleverandørvirksomheder, tab af en årlig omsætning på 140 mio. og en årlig produktion på 90 000 tons kornorienteret elektrostål, som er et materiale af meget høj kvalitet, lukning af den største industrivirksomhed i Terni og i hele regionen samt nedlæggelse af en industri, der bl.a. som følge af de ansattes store faglige dygtighed har ret stor strategisk betydning på nationalt plan.

Tab af markedsandele, bla. som følge af helt åbenbare produktionsmæssige og kommercielle fejl, har — støttet af en markedsundersøgelse, som ikke synes at give et sandt billede af virkeligheden — fået Thyssen-Krupp til at beslutte at flytte denne gren af selskabet til Frankrig eller Tyskland. Selskabet har dermed desuden afvist enhver tanke om salg af virksomheden, da en sådan løsning ville skærpe konkurrencen i Italien, som opkøber 60 % af alt europæisk magnetisk stål, og som fremover vil være tvunget til at købe dette stål i udlandet.

Thyssen-Krupps indstilling af den ovenfor beskrevne produktion i Italien vil få alvorlige såvel beskæftigelsesmæssige som økonomiske følger på regionalt og nationalt plan og komme til at betyde alvorlige balanceforskydninger for den ellers stabile konkurrencesituation i Europa. Desuden må det ikke glemmes, at denne umbriske virksomhed får så vidt angår stålproduktion i Europa skiller sig ud ved sine produkters fortræffelighed.

Kan Kommissionen på denne baggrund oplyse:

1. hvorledes EU kan gribe ind for at beskytte arbejdstagerne i Terni og økonomien i regionen?

2. om den manøvre, Thyssen-Krupp har besluttet sig for, er tilladt i henhold til EU-lovgivningen om de sociale følger af omstruktureringer i industrien, herunder direktiv 98/59/EF (1) om kollektive afskedigelser, direktiv 2001/23/EF (2) om overførsel af virksomheder samt direktiv 94/45/EF (3) og direktiv 2002/14/EF (4) om information og høring af arbejdstagere?

3. om manøvren er tilladt i henhold til konkurrencereglerne, navnlig for så vidt angår virksomhedskoncentrationer og misbrug af dominerende stilling, således som disse fremgår af forordning (EØF) nr. 4064/89 (5) og af traktatens artikel 82 som fortolket af Domstolen i sag C85/76 og C 70/89)?

(1) EFT L 225 af 12.8.1998, s. 16.

(2) EFT L 82 af 22.3.2001, s. 16.

(3) EFT L 254 af 30.9.1994, s. 64.

(4) EFT L 80 af 23.3.2002, s. 29.

(5) EFT L 395 af 30.12.1989, s. 1.